Author: vzor
Company: none

Predkladacia  správa

Z členstva Slovenskej republiky v Organizácii pre hospodársku spoluprácu a rozvoj vyplýva povinnosť každoročne platiť členský príspevok. Rozpočet OECD je v zmysle  Finančných pravidiel organizácie rozdelený na dve základné časti (časť I a časť II)                   a dodatkový rozpočet. Časť I slúži na financovanie prevádzkových nákladov a kľúčových aktivít organizácie a na jej financovaní sa povinne podieľa všetkých 30 členských krajín. Príspevok sa stanovuje  na základe dohodnutých princípov a pravidiel  a každoročnej aktualizácie príspevkovej škály, ktorú schvaľuje Rada OECD. Z časti II rozpočtu sú financované pridružené organizácie OECD /ako napr. Medzinárodná energetická agentúra IEA, Nukleárna agentúra NEA/  a programy, na ktorých majú členské aj nečlenské krajiny záujem aktívne sa podieľať na základe vlastného výberu a na dobrovoľnej báze. Okrem týchto príspevkov do rozpočtu OECD môže členská krajina poskytnúť dobrovoľné príspevky na spoločné projekty, resp. vypracovanie špecifických štúdií a analýz.

Od roku 1995 došlo k faktickému poklesu členských príspevkov do časti I o 18%, čo  ohrozuje činnosť OECD, pričom členská základňa organizácie sa v uvedenom období zvýšila z 25 na 30 členov. Ťažisko financovania sa takto presúvalo z príspevkov do časti I rozpočtu na príspevky do časti II rozpočtu OECD, kde sa výrazne stráca celoplošný význam príslušných aktivít. Naviac, dlhodobú nespokojnosť s výškou svojho členského príspevku prejavovali najväčší prispievatelia do rozpočtu OECD (USA, Japonsko). Tieto aspekty, spolu s požiadavkou zabezpečenia silnej a udržateľnej finančnej bázy organizácie do budúcnosti, vyústili na Ministerskej schôdzke Rady v r. 2007 do rozhodnutia, že do termínu konania  ďalšej schôdzky bude pripravený konečný návrh na reformu financovania organizácie. 

Na Ministerskej schôdzke Rady MCM, ktorá sa uskutočnila v dňoch 4. a 5. júna 2008 v Paríži bol Rezolúciou č. C/MIN(2008)6/FINAL schválený návrh reformy financovania časti I rozpočtu OECD, ktorý bude mať výrazný vplyv na zvýšenie príspevku predovšetkým pre menších prispievateľov, medzi ktorých sa radí aj SR. Reforma financovania a s tým súvisiaca zmena metódy výpočtu príspevkovej škály do časti I rozpočtu OECD prinesie novú úpravu príspevkov SR do OECD už od budúceho roka. Nový model financovania OECD bude v strednodobom časovom horizonte znamenať podstatné, niekoľkonásobné zvýšenie členského príspevku SR. 

Potreba zmeny uznesenia vlády č. 412/1995 vychádza z faktu, že pôvodný materiál obsahuje konkrétne čísla týkajúce sa výšky príspevkov SR do rozpočtu OECD na obdobie do roku 2010. Keďže tieto sumy vychádzali z výpočtu príspevkovej škály schválenej Radou dňa 30.4.2004, údaje o výške príspevkov v materiáli už nie sú aktuálne. 

Napriek tomu, že reforma financovania sa týka len časti I rozpočtu, je predpoklad, že  v budúcnosti sa budú navyšovať príspevky aj do časti II rozpočtu (pozri prílohu č.1), čo však nevychádza z iniciatívy OECD, ale samotných členských krajín, ktoré sa na programoch časti II zúčastňujú.  

Počas svojho členstva v OECD sa SR zaviazala zúčastňovať a finančne prispievať do 20 programov časti II rozpočtu. Celková suma, ktorou každý rok prispieva SR do tejto časti rozpočtu, sa blíži výške samotného členského príspevku. Keďže vynakladáme nemalé prostriedky zo štátneho rozpočtu na uvedené programy, po ôsmich rokoch nášho členstva        v organizácii považujeme za vhodné prehodnotiť, aký konkrétny prínos majú pre SR, resp. pre príslušné rezorty. Preto MZV SR iniciovalo vyhodnotenie relevantnosti účasti rezortov vlády SR na programoch časti II rozpočtu, ktoré môže slúžiť rezortom na posúdenie ich ďalšieho zotrvania v príslušných programoch. Súčasť tohto materiálu tvorí informácia o tom, akým spôsobom bolo toto hodnotenie zo strany rezortov vlády SR spracované.   
  
- - - - -

Kontrolou plnenia uznesenia vlády č. 1163 z 1. decembra 2004 bolo zistené, že platby, ktoré MZV SR za jednotlivé roky uhrádzalo na rekonštrukciu sídla OECD, neboli realizované vo výške, ktorá je uvedená v splátkovom kalendári tvoriacom súčasť pôvodného vládneho uznesenia.

Pôvodný materiál nezohľadnil skutočnosť, že pri stanovení príspevkov členských krajín OECD na akúkoľvek činnosť v rámci organizácie sa aplikuje systém, ktorý je úzko naviazaný na aktuálne hospodárske výsledky krajiny. Uvedenie fixných súm v uznesení         č. 1163 túto skutočnosť nerešpektovalo a preto došlo v nasledujúcom období k stanoveniu       a úhrade príspevkov na rekonštrukciu sídla OECD odlišných od tých, ktoré boli schválené vládnym uznesením. 
Pre dosiahnutie nápravy uvedeného stavu a súčasne dodržiavanie zákona č. 523/2004 o rozpočtových pravidlách, MZV SR predkladá návrh na zmenu uznesenia č. 1163 z 1. decembra 2004. V prílohe č. 2 tohto materiálu je uvedená aj predpokladaná výška poslednej splátky na rok 2009. 

- - - - -

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie je súčasťou predkladaného materiálu.